பிரசியோடைமியம்(III) குளோரைடு

பிரசியோடைமியம்(III) குளோரைடு (Praseodymium(III) chloride) என்பது  PrCl3 என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். மற்ற இலந்தனைடு முக்குளோரைடுகளைப் போலவே, இதுவும் நீரற்ற மற்றும் நீரேற்று வடிவங்களில் காணப்படுகிறது. நீல-பச்சை நிறத்தில்  திண்மப் பொருளாக இருக்கும் இச்சேர்மம் ஈரமான காற்றில் வெளிப்படும் போது தண்ணீரை விரைவாக உறிஞ்சி வெளிர் பச்சை நிற எழுநீரேற்றை உருவாக்குகிறது.

தயாரிப்பு
பிரசியோடைமியத்துடன் ஐதரசன் குளோரைடைச் சேர்த்து வினைபுரியச் செய்தால் பிரசியோடைமியம்(III) குளோரைடு உருவாகும்:

2 Pr + 6 HCl  → 2 PrCl3 + 3 H2.
பிரசியோடைமியம்(III) குளோரைடு பொதுவாக வெற்றிடப் பதங்கமாதல் மூலம் சுத்திகரிக்கப்படுகிறது.

பிரசியோடைமியம்(III) குளோரைடின் நீரேற்றப்பட்ட உப்புகளை பிரசியோடைமியம் உலோகம் அல்லது பிரசியோடைமியம்(III) கார்பனேட்டை ஐதரோகுளோரிக் அமிலத்துடன் சேர்த்து சூடுபடுத்துவதன் மூலம் தயாரிக்கலாம்:

Pr2(CO3)3  +  6 HCl  +  15 H2O  →   2 [Pr(H2O)9]Cl3  +  3 CO2

PrCl3∙7H2O ஒரு நீருறிஞ்சும் பொருளாகும். ஈரமுலர்த்தியில் உலர்த்தப்படும்வரை இது படிகமாக மாறாது. அம்மோனியம் குளோரைடு பாதை என்று அழைக்கப்படும் அம்மோனியம் குளோரைடு முன்னிலையில் 400 °செல்சியசு வெப்பநிலையில் நீரேற்றை வெப்ப நீரிழப்பு செய்வதன் மூலம் நீரிலி பிரசியோடைமியம்(III) குளோரைடை உருவாக்கலாம். மாறாக நீரேற்றை தயோனைல் குளோரைடைப் பயன்படுத்தியும் நீர்நீக்கம் செய்யலாம்.

வினைகள்
பிரசியோடைமியம்(III) குளோரைடு இலூயிசு அமிலமாகும். கடின மற்றும் மென்மையான (இலூயிசு) அமிலங்கள் மற்றும் காரங்கள் கோட்பாட்டின் படி இது கடினமானது என வகைப்படுத்தப்படுகிறது. நீரேற்றை விரைவாக சூடுபடுத்தினால் சிறிய அளவிலான நீராற்பகுப்பை ஏற்படுத்தும். பிரசியோடைமியம்(III) குளோரைடானது பொட்டாசியம் குளோரைடுடன் வினைபுரிவதன் மூலம் ஒரு நிலையான இலூயிசு அமில-கார அணைவு (K2PrCl5) சேர்மத்தை உருவாக்குகிறது. இச்சேர்மம் சுவாரசியமான ஒளியியல் மற்றும் காந்தப் பண்புகளை காட்டுகிறது.

கரையாத பிரசியோடைமியம்(III) சேர்மங்களைத் தயாரிக்க பிரசியோடைமியம்(III) குளோரைடின்  நீர் கரைசல்களைப் பயன்படுத்தலாம். எடுத்துக்காட்டாக, பிரசியோடைமியம்(III) பாசுபேட்டு மற்றும் பிரசியோடைமியம்(III) புளோரைடு உப்புகளை முறையே  பொட்டாசியம் பாசுபேட்டு மற்றும் சோடியம் புளோரைடு ஆகியவற்றுடன் வினை புரியச் செய்வதன் மூலம் தயாரிக்கலாம்:

PrCl3  + K3PO4  → PrPO4 + 3 KCl
PrCl3 + 3 NaF → PrF3 + 3 NaCl
2PrCl3 + 3 Na2CO3----> Pr2CO3 + 6NaCl

கார உலோக குளோரைடுகளுடன் சேர்த்து சூடாக்கப்படும் போது MPr2Cl7, M3PrCl6, M2PrCl5, and M3Pr2Cl9 இங்குள்ள M = K, Rb, Cs. ஆகிய மூலக்கூற்று வாய்ப்பாடுகளைக் கொண்ட மும்மை (மூன்று வெவ்வேறு கூறுகளைக் கொண்ட சேர்மங்கள்) பொருட்களை உருவாக்குகிறது.


மேற்கோள்கள்

மேலும் வாசிக்க
 CRC Handbook of Chemistry and Physics (58th edition), CRC Press, West Palm Beach, Florida, 1977.
 N. N. Greenwood, A. Earnshaw, Chemistry of the Elements, Pergamon Press, 1984.
 S. Sugiyama, T. Miyamoto, H. Hayashi, M. Tanaka, J. B. Moffatt, "Effects of chlorine additives in the gas- and solid-phases on the oxidative dehydrogenation of ethane over praseodymium oxide", Journal of Molecular Catalysis A, 118, 129-136 (1997).


பகுப்பு:பிரசியோடைமியம்(III) சேர்மங்கள்
பகுப்பு:குளோரைடுகள்
பகுப்பு:இலந்தனைடு ஆலைடுகள்